เศรษฐกิจไทยครึ่งปีหลัง กับ 4 ปัจจัยที่ต้องจับตา R.E.S.T
บทความโดย...ดร.อมรเทพ จาวะลา ผู้ช่วยกรรมการผู้จัดการใหญ่ สำนักวิจัย ธนาคาร ซีไอเอ็มบี ไทย
8 ก.ค. 2563

ดร.อมรเทพ จาวะลา ผู้ช่วยกรรมการผู้จัดการใหญ่ สำนักวิจัย ธนาคาร ซีไอเอ็มบี ไทย เปิดเผยว่า เศรษฐกิจไทยครึ่งปีหลังน่าจะเห็นสัญญาณการฟื้นตัวดีขึ้นไตรมาสต่อไตรมาส และมีเรื่องที่น่าจับตา โดยเปรียบได้กับ ตัวอักษรย่อ 4 ตัว ได้แก่ ‘R’ ‘E’ ‘S’ ‘T’
R ย่อมาจาก Reshuffle คือ การปรับคณะรัฐมนตรี การเมืองมีผลต่อเศรษฐกิจ โดยเฉพาะทีมเศรษฐกิจหากทำให้ชัดเจน ทำให้แข็งแกร่ง มีนโยบายที่ทำให้เห็นว่าจะนำเม็ดเงิน 4 แสนล้านบาทมาพยุงเศรษฐกิจ กระตุ้นกำลังซื้อต่างๆให้เกิดการเปลี่ยนแปลงที่ดีได้ อีกทั้งสร้างความเชื่อมั่นของเขตพัฒนาพิเศษภาคตะวันออก (EEC) เรื่องโครงสร้างพื้นฐานทางเศรษฐกิจ การพัฒนาที่ดีทางด้านการเมืองจะสามารถทำให้ความเชื่อมั่นฟื้นได้
E ย่อมาจาก Exchange Rate อัตราแลกเปลี่ยน วันนี้ค่าเงินบาทค่อนข้างแข็งแรงกว่าเพื่อนบ้าน ซึ่งธนาคารแห่งประเทศไทยได้ส่งสัญญาณออกมาแล้วว่าจะไม่ใช้การลดดอกเบี้ย แต่จะดูแลค่าเงินให้ผันผวนไปในทิศทางเดียวกับภูมิภาค
S ย่อมาจาก Second Wave ประเทศไทยทำได้ค่อนข้างดีเรื่องโควิด แต่ต้องติดตามดูกันต่อว่าถ้ามีความเสี่ยงจากต่างประเทศเข้ามาลุกลามเป็น travel bubble และเข้ามาสู่เรื่องการส่งสินค้า เราจะรับมืออย่างไร
T ย่อมาจาก Trade War สงครามการค้าระหว่างสหรัฐกับจีนที่กำลังจะตกลงกันได้ สุดท้ายจะเป็นอย่างไร อย่างน้อยถ้ามีความชัดเจนได้ การค้าการส่งออกของไทยกับภูมิภาคน่าจะดีขึ้น ส่งผลให้การส่งออกของไทยน่าจะฟื้นตัวได้ จากตัวเลขการส่งออกล่าสุดที่ติดลบถึง -22%
โดยสรุป แม้ 4 คำ รวมกันเป็นคำว่า R E S T ที่แปลว่าพักผ่อน แต่เศรษฐกิจไทยตอนนี้อาจจะยังไม่สามารถพักผ่อนได้ อย่างไรก็ดี ภาพครึ่งหลังของปีน่าจะฟื้นตัวได้ดีขึ้น แม้จะหดตัวเทียบกับช่วงเดียวกันของปีที่แล้ว แต่น่าจะฟื้นตัวไตรมาสต่อไตรมาส